
Parlamentul  României

Camera  Deputaţilor

Comisia pentru industrii si servicii






                 Bucureşti, 09.09.2008





                                                               Nr.23/119/2008
AVIZ

asupra propunerii legislative pentru completarea art.237 din Legea nr.31/1990 privind societăţile comerciale, republicată



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi, cu propunerea legislativă pentru completarea art.237 din Legea nr.31/1990 privind societăţile comerciale, republicată, transmis cu adresa nr. P.l.x 188 din 14 aprilie 2008, înregistrat sub nr.23/119 din 15 aprilie 2008.


Consiliul Legislativ, cu avizul nr.1457/23.10.2007, avizează favorabil propunerea legislativă cu observaţii şi propuneri de tehnică legislativă.



Guvernul României, prin actul nr.3135/22.11.2001, nu susţine adoptarea propunerii legislative în forma prezentată.



Senatul, în  şedinţa din 08 aprilie 2008, a respins propunerea legislativă.



Propunerea legislativă are ca obiect de reglementare instituirea obligaţiei Oficiului Naţional al Registrului Comerţului de a notifica asociaţilor intenţia de a înainta cererea de dizolvare a societăţii comerciale, deoarece societatea:

- nu mai are organe statutare sau ele nu se mai pot întruni;

- nu a depus, în termenele prevăzute de lege, situaţiile financiare anuale;

- şi-a încetat activitatea, nu are sediul social cunoscut ori nu îndeplineşte condiţiile referitoare la sediul social sau asociaţii au dispărut ori nu au domiciliul cunoscut sau reşedinţă cunoscută;

- nu şi-a completat capitalul social, în condiţiile legii.



Examinarea propunerii legislative a avut loc în şedinţa comisiei din data de 09 septembrie 2008. 



În urma dezbaterilor, membrii comisiei au hotărât, în unanimitate, avizarea favorabilă a propunerii legislative.


Prin obiectul de reglementare şi conţinutul său, propunerea legislativă face parte din categoria legilor organice.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Silvia Vlăsceanu

